Torsdag den 6. oktober klokken 13:15 blev retten sat af dommer Bodil Toftemann i Københavns Byrets Retssal 16. Tilstede var to af Kammeradvokatens advokater, som repræsenterende PET. De anmodede om, at byretten nedlagde forbud mod bogen Syv år for PET – Jacob Scharfs tid skrevet af Politiken-journalisten Morten Skjoldager og udgivet af forlaget People’s Press. Hverken Skjoldager eller People’s Press var repræsenteret af advokater i Retssal 16, for efter PET’s anmodning afgjorde Bodil Toftemann indledningsvist, at risikoen for læk til offentligheden medførte, at sagen skulle behandles uden underretning af de sagsøgte. Klokken 14:05 afsagde Bodil Toftemann en kendelse, der gav PET medhold, og som er værd at citere:

“På baggrund af sagens oplysninger, herunder især forlagets egen omtale af bogens indhold, finder retten, at PET har sandsynliggjort, at manuskriptet til bogen indeholder fortrolige oplysninger, som det er strafbart at videregive eller udnytte, jf. straffelovens §§ 152, og 152d, og som det er nødvendigt at hemmeligholde for at varetage væsentlige sikkerhedsmæssige hensyn til offentlige interesser, statens sikkerhed og rigets forsvar. Det lægges endvidere til grund, at bogen vil udkomme den 17. oktober 2016.

Herefter finder retten, at sagsøgeren har sandsynliggjort, at sagsøgeren har den ret, der søges beskyttet ved forbuddene, at de sagsøgtes adfærd nødvendiggør, at der meddeles forbud, og at sagsøgerens mulighed for at opnå sin ret vil forspildes, hvis sagsøgeren henvises til at afvente tvistens retlige afgørelse.”

Med andre ord: Ifølge dommeren var bogens indhold sandsynligvis farligt, og det var tilsvarende sandsynligt, at bogens indhold forlængst ville være ude i hele landet, hvis ikke udgivelsen blev stoppet, indtil dette spørgsmål blev endeligt afgjort.

En medielavine var i gang, Politiken.dk kørte BREAKING, og både Ekstra Bladet og Radio24syv valgte at citere passager i bogen – hvorefter der blev afsagt et nyt forbud af Bodil Toftemann uden underrettelse af sagsøgte. Denne gang skulle hun kun bruge 20 minutter, men klokken var også 01:50, da retten blev sat. På trods af det nye forbud, der omfattede alle udgivelser i JP/Politikens Hus, valgte Politikens forholdsvis nye chefredaktør, Christian Jensen, at træde i sin berømte forgænger Tøger Seidenfadens fodspor og genoptrykke hele bogen som et særtillæg til søndagsudgaven af Politiken. I en leder begrundede Jensen offentliggørelsen med, at der var begået en fejl “med vidtrækkende konsekvenser” og gav to argumenter:

“For det første griber fogedforbuddet direkte ind i de basale frihedsrettigheder, som vores åbne samfund og en fri presse hviler på. For det andet fratages offentligheden muligheden for at føre en relevant samfundsdebat på baggrund af en bog, der lødigt og nøgternt føjer nye perspektiver til det stykke nyere danmarkshistorie, hvor terrorismen blev en del af vores fælles virkelighed.”

Christian Jensens aktion fik hovedsageligt støtte fra andre medier og journalister, herunder Journalistforbundets formand, Lars Werge.